CELEX: 32010D0361
Language: hu
Date: 2010-06-28 00:00:00
Title: 2010/361/: A Bizottság határozata ( 2010. június 28. ) a képesítést igazoló bizonyítványok elismerése céljából Izraelnek a tengerészek oktatása, képzése és képesítése tekintetében történő elismeréséről (az értesítés a C(2010) 4227. számú dokumentummal történt)

29.6.2010   
            
            
               HU
            
            
               Az Európai Unió Hivatalos Lapja
            
            
               L 161/9
            
         A BIZOTTSÁG HATÁROZATA
   (2010. június 28.)
   a képesítést igazoló bizonyítványok elismerése céljából Izraelnek a tengerészek oktatása, képzése és képesítése tekintetében történő elismeréséről
   (az értesítés a C(2010) 4227. számú dokumentummal történt)
   (2010/361/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésére,
   tekintettel a ciprusi hatóságok 2005. május 13-i levelére, amelynek tárgya az Izrael által kiállított képesítést igazoló bizonyítványok elismertetése,
   mivel:
   
               (1)
            
            
               A tagállamok dönthetnek úgy, hogy a harmadik országok által a tengerészek részére kiállított képesítést igazoló bizonyítványokat elismerik, feltéve, ha az illetékes harmadik országot a Bizottság olyan országként ismeri el, amely teljesíti a Nemzetközi Tengerészeti Szervezetnek (IMO) a tengerészek képzéséről, képesítéséről és az őrszolgálat ellátásáról szóló, 1978. évi, módosított nemzetközi egyezményében (STCW-egyezmény) lefektetett követelményeket (2).
            
         
               (2)
            
            
               A ciprusi hatóságok kérésére a Bizottság – annak ellenőrzése céljából, hogy Izrael teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására – felmérte a tengerészeti oktatás, képzés és a képesítési bizonyítványok kiállításának rendszerét. Ez a felmérés az Európai Tengerbiztonsági Ügynökség szakértői által 2007 márciusában készített tényfeltáró vizsgálat eredményeire támaszkodott.
            
         
               (3)
            
            
               Az STCW-egyezménynek való megfelelés értékelésekor feltárt hiányosságokra vonatkozóan az izraeli hatóságok a Bizottság rendelkezésére bocsátották a vonatkozó információkat és bizonyítékokat arról, hogy ezen kérdések többségét illetően megfelelő és elégséges korrekciós intézkedéseket hajtottak végre.
            
         
               (4)
            
            
               A tengerészek képzésével és a képesítési bizonyítványok kiállítási eljárásával kapcsolatban továbbra is fennálló hiányosságok többnyire a tengerészeti oktatási és képzési intézmények által biztosított képzések kisebb jelentőségű szempontjaival, a minőségbiztosítási rendszer alkalmazása tekintetében érintett célkitűzések meghatározásával, valamint a személyes túlélési technikák és a mentőcsónakok használatának képzési követelményeivel kapcsolatos hiányzó jogszabályi rendelkezésekre vonatkoznak. Az izraeli hatóságokat ezért e tekintetben további korrekciós intézkedések végrehajtására kérték fel. Az említett hiányosságok azonban nem indokolják, hogy a tengerészek oktatásával, képzésével és a képesítési bizonyítványok kiállításával kapcsolatos izraeli rendszereknek az STCW-egyezménnyel való megfelelősége teljes egészében megkérdőjeleződjék.
            
         
               (5)
            
            
               A megfelelés értékelésének és az izraeli hatóságok által nyújtott információk kiértékelésének eredményei azt bizonyítják, hogy Izrael megfelel az STCW-egyezmény vonatkozó feltételeinek, és megtette a megfelelő intézkedéseket a képesítési bizonyítványokkal kapcsolatos csalások megakadályozására, ezért indokolt, hogy az Unió Izraelt e tekintetben elismerje.
            
         
               (6)
            
            
               Az e határozatban előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A tengerészek oktatására, képzésére és a képesítési bizonyítványok kiállítására tekintettel Izraelt az általa kiállított képesítést igazoló bizonyítványok elismerése céljából az Unió elismeri.
   2. cikk
   Ennek a határozatnak a tagállamok a címzettjei.
   3. cikk
   Ez a határozat a tagállamokkal való közlésének időpontjában lép hatályba.
   
      Kelt Brüsszelben, 2010. június 28-án.
      
         
            a Bizottság részéről
         
         Siim KALLAS
         
            alelnök
         
      
   
   
      (1)  HL L 323., 2008.12.3., 33. o.
   
      (2)  Az egyezményt a Nemzetközi Tengerészeti Szervezet fogadta el.